O'zbekistonning ba'zi hududlarida havo harorati -10 darajagacha soviydi

O'zbekistonda 17–20 mart kunlari beqaror ob-havo kuzatilishi, xususan, ba'zi hududlarida havo harorati -10 darajagacha sovishi ma'lum qilindi. Bu bo'yicha “O'zgidromet” bosh direktori Sherzod Habibullaev o'zining Facebookʼdagi kanalida shoshilinch xabar berdi.
Unda aytilishicha, 18 martda ba'zi joylarda yomg'ir qisqa muddatga qorga aylanishi mumkin. 17 martda Buxoro va Navoiy viloyati ba'zi joylarda kuchli yomg'ir yog'adi. 18 martda, Toshkent, Samarqand, Jizzax, Sirdaryo, Qashqadaryo, Surxondaryo, Andijon, Namangan, Farg'ona viloyati ba'zi joylarda kuchli yomg'ir yog'adi. Respublikaning tog'li hududlarida yog'ingarchilik (yomg'ir, qor), vaqti-vaqti bilan kuchli bo'ladi.
Shuningdek, 17–18 martda respublikaning ayrim joylarida shamol tezligi 15-20 m/s gacha kuchayishi kutilmoqda. 17 martda Jizzax, Surxondaryo viloyatlarida 22–27 m/s gacha kuchayishi mumkin. 18 martda Surxondaryo, Andijon, Namangan, Farg'ona viloyatlarida 22-27 m/s gacha kuchayishi kutilmoqda. 19–20 martda kechalari havo harorati 0–3 sovuqacha pasayadi, Buxoro, Navoiy, Toshkent, Samarqand, Jizzax, Sirdaryo viloyatlari ba'zi joylarda havoda va tuproq yuzasida -1 dan -2 sovuqgacha bo'lishi mumkin. 19–20 martda Qoraqalpog'istonda, xorazm viloyatida va cho'l hududlarida xarorat -2 dan -6 sovuqgacha, Qoraqalpog'istonning shimoli ba'zi joylarda xarorat -7 dan -10 sovuqgacha bo'ladi.
Avvalroq Toshkent shahrida yaqin 2 soat ichida kuchli momaqaldiroq bilan yomg'ir yog'ishi, shuningdek, shamol tezligi 12–14 metr sekund bo'lishi kutilayotgani ma'lum qilingandi.